༈ དགེ་སློང་བློ་བཟང་བཀྲ་ཤིས་ཀྱི་དྲི་ལན། མཚུངས་མེད་བླ་མ་རིན་པོ་ཆེར་
ཅུང་ཟད་ཞུ་རྒྱུར། གནས་ཁང་བྱི་དོར་སྐབས་ཀྱི་བ་བྱུང་དང༌། བདུད་རྩི་ལྔས་སྐྱང་
ནུས་བྱ། ཞེས་པའི་བདུད་རྩི་ལྔ་དང༌། འདིའི་བདག་བསྐྱེད་ཀྱི་དབང་བསྐུར་རྒྱས་
བཏབ་སྐབས་ཀྱི་བུམ་པ་དཀར་པོ་བདུད་རྩི་ལྔས་བཀང་བ་བཟུང་ནས། ཞེས་པའི་
བདུད་རྩི་ལྔ་ལ་ཁྱད་པར་ཡོད་དམ་མེད་ལགས། ཡོད་ན་འདི་གཉིས་ཀྱི་ངོས་འཛིན་ཇི་
ལྟར་ལགས་དང་མེད་དུ་ཆུག་ནའང་། བདུད་རྩི་ལྔ་པོའི་ངོས་འཛིན་ཇི་འདྲ་ཞིག་བྱེད་
དགོས་ཀྱི་བཀའ་དང་། བསྙེན་སྒྲུབ་དངོས་གཞིའི་དུས། བྱ་སྤྱོད་སོགས་ལྷ་གཞན་
རྣམས་ཀྱི་གཟུངས་སྔགས་དམ་བཅའ་ཅན་འདྲ་བཟླས་ཆོག་གམ་མི་ཆོག་བཅས་ཀྱི་
གསལ་ཆ་ཞིག་ཀྱང་ཐུགས་རྗེའི་རྭ་བ་ནས་མི་འདོར་བ་མཁྱེན་མཁྱེན་ལགས། ༈
ལགས་བདུད་རྩི་འདི་གཉིས་ཡེ་ཤེས་ལྔའི་ངོ་བོར་མོས་དགོས་པ་ཙམ་འདྲ་བར་མངོན་
ཡང༌། བསྒྲུབ་གཞིའི་རྫས་དངོས་སུ་དགོས་མི་དགོས་ཀྱི་ཁྱད་པར་ཡོད་དེ། དང་པོ་
ནི། བཤད་རྒྱུད་མངོན་བརྗོད་བླ་མ་ལས། ། ཡེ་ཤེས་ལྔ་ཡི་བདུད་རྩིས་ནི། ། ས་
ནི་བྱུག་པ་བྱས་ནས་ཀྱང་། །བཟོད་པར་བྱས་པའི་མེ་ཏོག་གིས། ། འབད་པ་ཡིས་
ནི་གཏོར་བར་བྱ། །ཞེས་པའི་དོན་འཆད་པ་ན་རྗེའི་བསྐྱེད་རིམ་འདོད་འཇོ་ལས།
སྒྲུབ་ཁང་དུ་བདུད་རྩི་ལྔས་བྱུག་པ་དང༌། མེ་ཏོག་གཅལ་དུ་དགྲམ་མོ། ། ཞེས་
གསུངས་པའི་དགོངས་པ་ཡིན་པས། ཡེ་ཤེས་ལྔའི་བདུད་རྩིས་བྱུགས་པའི་མོས་པ་
བྱས་པ་ཙམ་གྱིས་མི་ཆོག་གི། དངོས་སུ་རྫས་ཤིག་བྱུག་དགོས་ལ། རྫས་ཀྱང་རང་རེ་
ལྟ་བུ་བདུད་རྩི་ལྔ་དངོས་སུ་མི་འབྱོར་ཅིང་། འབྱོར་ཀྱང་རྟོག་པས་མི་འཆུན་པ་རྣམས་
ཀྱིས་ནི། ཆང་སོགས་ལ་བདུད་རྩི་རིལ་བུ་བཏབ་པའམ། དེ་ཡང་མ་འབྱོར་ན་ཆང་
ངམ། ཇ་ཐང་ངམ། ཐ་ན་ཆུ་གཙང་ཙམ་ཞིག་བདུད་རྩིར་མོས་ནས་བྱུག་དགོས་ཏེ།
146

ཁ་སྦྱོར་ལས། རྫས་ནི་འདི་དག་ཐམས་ཅད་རྣམས། ། བདུད་རྩི་ལྔ་ཡིས་སྦྱང་བར་
བྱ། །ཞེས་པའི་དོན་འཆད་པ་ན་སྔགས་རིམ་ལས། བདུད་རྩི་ལྔས་སྦྱོང་བ་ནི།
བདུད་རྩི་རིལ་བུ་བཏབ་ནས་སམ། ཡང་ན་བསྒོམས་ནས་སྦྱང་བར་མན་སྙེ་ལས་
གསུངས་སོ། ། ཞེས་དང། འཇིགས་བྱེད་ཀྱི་བཤད་རྒྱུད་རྟོགས་གསུམ་ལས། དྲི་
དང་བ་ཡི་སྣ་ལྔ་དང་། ། ཉི་ཟླ་སོགས་པས་བྱི་དོར་བྱ། ། ཞེས་པའི་དོན་འཆད་པ་
ན་མཁས་གྲུབ་རྗེའི་ཁམས་གསུམ་རྣམ་པར་རྒྱལ་བའི་ཉི་འོད་ལས། དྲི་བཟང་དང་བ་
བྱུང་ལྔ་དང་། ཉིམ་སྟེ་ཁྲག་དང་། ཟླ་བ་སྟེ་ཁུ་བ་དང་། དེ་གཉིས་ཀྱིས་མཚོན་པའི་
བདུད་རྩི་ལྔའི་རིལ་བུ་ཆང་ལ་སྦྱར་བ་དང་བཅས་པས་ས་གཞི་དེར་བྱུག་པར་བྱའོ། །
ཞེས་གསུངས་པ་ལྟར་རོ། ། འོ་ན་མན་སྙེ་ལས་མོས་ནས་སྦྱང་བར་གསུངས་པ་མ་
ཡིན་ནམ་སྙམ་ན། དེ་ནི་བདུད་རྩི་རིལ་བུ་མ་རྙེད་ན་རྫས་གཞན་ཞིག་བདུད་རྩིར་མོས་
ནས་སྦྱོང་བའི་དོན་ཏེ། འདུས་པའི་རྩ་རྒྱུད་ལས། ཤ་རྣམས་ཐམས་ཅད་མེད་ན་
ཡང་། ། ཐམས་ཅད་བསམས་ནས་རྣམ་པར་བརྟག །ཅེས་པའི་དོན་འཆད་པ་ན་
ཡོངས་འཛིན་པཎྜི་ཏས་བླ་མཆོད་ཆེན་མོར། ནང་མཆོད་ཀྱི་རྫས་ཤ་ལྔ་དང་། བདུད་
རྩི་ལྔ་པོ་དེ་དག་དངོས་སུ་ཚང་བར་མ་འབྱོར་ནའང་། འདུས་པའི་རྩ་རྒྱུད་ལེའུ་དྲུག་
པ་ལས་གསལ་བར་གསུངས་པ་ལྟར། བདུད་རྩི་རིལ་བུ་ཚུལ་བཞིན་དུ་བསྒྲུབས་ནས་
རིལ་བུ་དེ་ནས་ནང་མཆོད་ཀྱི་བསྒྲུབ་གཞི་ཆང་ལ་སོགས་པར་བཏབ་པས་ཀྱང་ཤིན་ཏུ་
རུང་ཞིང་། དེ་ཡང་མ་འབྱོར་ན་བསྒྲུབ་གཞི་ཆང་ཙམ་མམ་དེ་ཡང་དགག་དགོས་ཀྱི་
དབང་གིས་སྟབས་མ་བདེ་ན། རྒྱ་ཇའི་ཁུ་བའམ། ཐ་ན་ཆུ་ཙམ་གྱིས་ཀྱང་རུང་བ་
མན་ངག་སྙེ་མར་གསུངས་ཤིང་། ཞེས་གསལ་བར་བཀྲལ་བ་ལྟར་ཡིན་ལ། བདུད་རྩི་
རིལ་བུ་ལ་བདུད་རྩི་ལྔའི་དོད་ཚང་ཚུལ་ནི། དྲི་ཆེན་ལ་ཛཱ་ཏི། རཀྟ་ལ་ཙན་དན་
དམར་པོ། བྱང་སེམས་དཀར་པོ་ལ་ག་པུར། དྲི་ཆུ་ལ་ཁྲུས་ཆུ། ཤ་ཆེན་ལ་ཨ་རུ་
གསེར་མདོག་རྣམས་དོད་དུ་གཏོང་བར་གསང་འདུས་ཀྱི་བདུད་རྩི་སྒྲུབ་ཆོག་ལས་
གསུངས་ཤིང་། འཇིགས་བྱེད་ལ་ནི། ཤ་ཆེན་གྱི་གནས་སུ་རྐང་མར་འབྱུང་བས་དེའི་
དོད་ལ་སི་སླ་གཏོང་བར་འགའ་ཞིག་བཞེད་པ་ལྟར་རོ། ། གཉིས་པ་ནི། བཅོས་
147

མའི་དཀྱིལ་འཁོར་ལ་བརྟེན་ནས་སློབ་མ་ལ་དབང་བསྐུར་བའི་བུམ་ཆུ་སྔོན་དུ་ལྷག་
གནས་བྱེད་དགོས་པར་གསུངས་མོད་ཀྱི། བདག་བསྐྱེད་ཀྱི་སྐབས་ཀྱི་དབང་བསྐུར་ལ་
ལམ་རིམ་
མོས་པ་ཁོ་ན་བྱ་བ་ལས་དངོས་རྫས་དགོས་པར་ཚད་ལྡན་གྱི་གཞུང་གང་དུའང་བཤད་
པ་མེད་ལ། ཁྱད་པར་དུ་འདིའི་ཁུངས་ནི་སློབ་དཔོན་རྡོ་རྗེ་གྲུབ་པས་མཛད་པའི་དགྲ་
ནག་གི་འགྲེལ་པ་ཡིན་པར་བསྐྱེད་རྫོགས་ཀྱི་རྣམ་གཞག་གསལ་བའི་གཙུག་རྒྱན་ལས་
བཤད་ལ། དེར་ནི་རྡོ་རྗེ་ཙ་ཙིཀ་ལ་སོགས་པས་བུམ་པ་ཟླ་བ་ལྟ་བུ་བདུད་རྩི་ལྔས་
བཀང་བ་བཟུངས་ཏེ། དེ་རྣམས་ཀྱིས་བདག་ཉིད་ལ་བཀྲ་ཤིས་ཀྱི་ཚིགས་སུ་བཅད་པ་
དང་། ཡང་དག་པར་ལྡན་པས་དབང་བསྐུར་བ་རྣམ་པར་བསམ་པར་བྱའོ། །ཞེས་
མོས་པ་ཁོ་ནས་བྱ་བར་གསུངས་སོ། །དེ་ཡང་བདུད་རྩི་ལྔར་དབྱེ་ཚུལ་ནི།
བདེ་ལམ་ལས། བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས། ཞེས་པ་དང་
འདྲ་བས། དཀར་སེར་དམར་ལྗང་སྔོ་བའི་ཁ་དོག་གི་རྣམ་པས་དབྱེ་བའམ། ཡང་ན་
མན་སྙེ་ལས། དབང་བསྐུར་བ་ནི། ཡེ་ཤེས་ཀྱི་ཆུ་རྣམས་ཀྱིས་བག་ཆགས་དང་བཅས་
པའི་སྒྲིབ་པ་ཐམས་ཅད་ཀྱི་དྲི་མ་འཁྲུད་པའོ། །ཞེས་གསུངས་པ་ལྟར་རོ། །དྲི་མ་
འཁྲུད་པ་ནི་ཞི་བའི་ལས་ཡིན་པས་ཞི་བའི་སྦྱིན་སྲེག་དངོས་གྲུབ་རྒྱ་མཚོར། བུམ་པ་
དཀར་པོ་བདུད་རྩི་དཀར་པོས་གང་བ་ཐོགས་ནས། ཞེས་པ་ལྟར་འདིར་ཡང་བུམ་པ་
ཟླ་བ་ལྟ་བུར་གསུངས་པའི་གནད་ཀྱིས་བདུད་རྩི་ཡང་ཁ་དོག་གི་དབྱེ་བ་མ་བྱས་པར་
དཀར་པོར་བྱེད་ན་ནི། ལྔ་ཞེས་པ་དག་བྱ་ཕུང་པོ་ལྔ་དང་དུག་ལྔ་ཡོད་པ་བཞིན་དུ།
དག་བྱེད་ཀྱི་བདུད་རྩི་ལའང་ངོ་བོ་ལ་ལྡོག་པས་ཕྱེ་ན་ཡེ་ཤེས་ལྔ་ཡོད་པའི་དབང་གིས་
ཡིན་ནོ། ། ཞེས་ཁས་བླང་ངོ་། ། དྲི་བ་དང་པོའི་བཀའ་ལན་མཐའ་ཆོད་པར་ཕུལ་
ཟིན་ཏོ། ། གཉིས་པའི་ལན་ནི། བསྙེན་ཡིག་གི་དཀྱུས་ལ་མདོར་བསྡུས་ཤིག་དྲི་
བར་འདོད་པས་དེར་གཟིགས་པར་ཞུ། །